|  |
| --- |
| **Gen. 45:1-13**  **“God het my voor julle uitgestuur om lewens te red...”**  *Andries Burger, Pinetown Gemeente, 14 Augustus 2022* |

*Sing: Lied 175:1;Lied 462:1,2; Lied 260:1,2,6,11; “Fil. 4 sê”; Lied 275:1-5; “Vrede”*

**<< Lees Gen. 45:1-23>>**

Hierdie is die klimaks van Josef se lewensverhaal... maar om dit te verstaan moet jy weet wat vooraf gebeur het.

Ons kyk vandag na Josef se lewe soos wat ŉ rolprent met die heel laaste toneel begin en dan terug gaan na die begin...

Luister saam na die storie van Josef se lewe,

soos ŉ klomp tonele van ŉ fliek, of soos verskillende bedrywe in ŉ toneelstuk...

Die eerste toneel is vreugde en blydskap... (Gen. 30)

Josef was gebore as die vreugdeseun van sy pa Jakob se lieflingsvrou Ragel, wat baie lank kinderloos was.

By sy ander vrouens het Jakob reeds 11 kinders gehad, Josef was die twaalfde kind; die elfde seun.

Ragel het later nog ŉ seun gehad, Benjamin, maar omdat sy met sy geboorte oorlede is was Josef sy pa se oogappel,

die een wat hom herinner het aan sy liefde en vreugde saam Ragel.

Van sy kinderjare vertel die Bybel niks, in die tweede toneel van sy lewe vind ons hom as ŉ jong seun van 17 jaar oud by sy pa in die huis. (Gen. 35)

Sy pa het hom vreeslik bederf sodat hy ŉ regte skorriemorrie word en ŉ klikbek wat altyd stories by sy pa aandra oor sy broers, wat natuurlik heelwat ouer was as hy.

(ŉ Skorriemorrie is ŉ vabond, of in Engels ŉ regte “brat”.)

Hy het buitengewone drome gehad wat hy dan met groot bravade vir almal vertel het.

Eers het hy gedroom dat hulle almal in ŉ koringland werk en elkeen het ŉ gerf koring – dit is so ŉ bossie koringare wat in ŉ bondel vasgebind is. En toe buig al sy boeties se gerwe voor Josef sŉ.

Sy broers is vies dat hy hom sou verbeel dat hy koning sou word wat oor hulle regeer.

Toe hy ŉ volgende droom vertel dat die son en die maan en elf sterre voor hom gebuig het is sy broers so ontsteld en afgunstig dat selfs Jakob hom berispe...

Aan die einde van hierdie toneel kom ons agter waarom Josef so ŉ klikbek geword het –

Jakob stuur hom om op sy broers te gaan spioeneer waar hulle bokke en skape in die veld oppas, en dan moet hy alles vir sy pa kom vertel...

Dit bring ons by die toneel daar in die veld waar sy broers met die vee is, en hier sou Josef se lewe onherroeplik in ŉ gemors beland...

Sy broers sien hom van vêr af aankom in sy windmaker dromer uitrusting en hulle afguns en haat kook oor – hulle besluit om hom dood te maak.

Maar die oudste broer Ruben oorreed hulle om Josef in ŉ droë put te gooi dat hy hom later stilletjies kan vrylaat en huis toe stuur.

Voordat hy dit egter kon doen oorreed ŉ ander broers, Juda, almal om Josef te verkoop as ŉ slaaf aan ŉ spul handelaars wat daar verby gekom het Egipte toe...

So is hulle van hom onstlae...

Hulle wat sy klere en maak dit vol bloed van ŉ bokkie en stuur dit vir Jakob met die boodskap dat hulle dit in die veld opgetel het.

Jakob se hartseer en rou het geen perke gehad nie...

In Egipte word Josef as slaaf verkoop en dit bring ons by die volgende toneel in die huis van sy eienaar, Potifar wat die hoof was van die Farao, die koning van Egipte, sy lyfwagte.

Hier gaan dit met Josef baie goed, ons lees in Genesis 39:2, “*Die Here was by Josef en dit het baie goed gegaan met hom.”*

Hy bly nie in die slawekwartiere nie, maar in Potifar se huis en alles wat Josef aangepak het was suksesvol.

Potifar stel hom toe aan as sy persoonlike slaaf sodat Josef in beheer is van alles en almal in Potifar se huis.

Maar, o wee, Josef se ondergang is voor die deur toe Potifar se vrou by die mooi, frisgeboude jongman begin aanlê.

Josef weier elke keer as sy hom wil verlei – hy wil nie sy eienaar se vertroue breek nie.

Nee, sê Josef vir Potifar se vrou, ek kan nie, “Ek sal mos teen God sondig!”

Toe hy weghol om van haar weg te kom, gryp sy ŉ stuk van sy klere en skreeu vir die ander in die huis dat Josef haar wou aanrand.

Toe Potifar tuis kom luister hy net na haar en Josef se doppie is geklink. Hy word in die tronk gestop saam met al die Farao se gevangenes.

Dis die volgende toneel – daar in die tronk sou baie afspeel...

Al voel hy vergete en verlate in die tronk het God Hom nie vergeet en verlaat nie, ons lees in Genesis 39:20 dat “*20 ... Terwyl Josef in die tronk was, 21was die Here by hom, en Hy het Josef sy troue liefde laat ondervind, sodat tronkbewaarder hom goedgesind geword het.”*

Josef is betroubaar en alles wat hy aangepak het was suksesvol sodat die tronkbewaarder vir Josef oor al die ander gevangenis aanstel. Josef is in beheer...

Totdat daar belangrike mense saam in die tronk beland en toe maak hy vir Josef hulle bediende... die hoof van die farao se skinkers en die hoof van die bakkers. (Gen. 40)

Hulle was al lank in die tronk toe Josef een oggend sien dat hulle baie ontsteld en bedruk is.

Josef is besorgd en vra uit en toe hy hoor hulle het ontstellende drome gehad,

sê hy vir hulle dat God hulle drome kan uitlê en dat hulle vir Josef moet vertel wat hulle gedroom het.

Die hoof van die skinkers vertel dat hy onder ŉ druiweprieel was met drie lote,

daar was trosse druiwe wat hy toe uitgedruk het en die sap vir die farao in sy beker aangegee het.

Josef lê toe die droom uit dat die farao oor drie dae sy aanklag sal oorweeg en hom vrylaat sodat hy weer hoof van die skinkers sal wees.

Josef vertel toe sy storie aan die man van hoe hy uit sy land gesteel en verkoop is en heeltemal onskuldig in die tronk is.

Hy vra hom ook baie mooi om asseblief aan Josef te dink as hy vrygelaat word en

die skinker belowe dat hy met die farao sal praat en sal sorg dat Josef ook vrygelaat sal word.

En so was dit, drie dae later toe die farao verjaar oorweeg hy die twee se aanklagtes en dit gebeur soos hulle gedroom en Josef dit uitgelê het.

Ons verwag nou dat die skinker vir Josef sal intree en die toneel sal verskuif na Josef as ŉ vry man...

Maar nee – die toneel bly in die tronk want die hoof van die skinkers het skoon van Josef vergeet...

Vir nog twee jaar sit hy daar in sy ellende!

Toe gebeur daar iets baie belangrik en dit speel af in die farao se slaapkamer en in sy troonsaal – daar waar hy slaap en waar hy regeer...

Farao droom die eienaardigste drome, seker een van die bekendste drome in die Bybel.

Eers droom hy van sewe vet koeie wat uit die Nyl uitkom en in die vleigras wei, kort daarna kom daar nog sewe koeie uit die Nyl maar hulle is lelik en maer ... en die aaklige maer koeie vreet die vettes op.

Hy het wakker geskrik en was baie ontsteld, later raak hy tog weer aan die slaap en droom weer... die keer van sewe vet en sewe maer koring are...

Eers toe niemand die betekenis van sy drome kan uitlê nie, toe eers onthou die hoof van die skinkers hoe Josef sy droom en die bakker se droom reg uitgelê het in die tronk.

Farao laat Josef haal en hy sê vir hom, “en het van jou gehoor: jy lê ŉ droom uit as jy hom hoor.” (Gen. 41:15)

Weer wys Josef se geloof, sy karakter en sy fokus in sy antwoord aan die farao, “Nie ek nie! God gee dié goeie antwoord vir u.” (Gen. 41:16)

Die farao vertel sy drome en Josef gee vir hom die betekenis daarvan.

Dit was twee drome want dit gaan gou gebeur, maar albei het dieselfde boodskap.

Daar gaan sewe jare wees van ongekende goeie oeste en oorvloed, maar dan volg sewe jaar van verskriklike droogte en hongersnood wat Egipte op sy knieë gaan bring.

Met sy jare ondervinding om eers Potifar se huishouding te bestuur en daarna die sake in die tronk, gee Josef raad oor wat gedoen moet word.

Dat die farao ŉ verstandige en wyse man moet aanstel in beheer van die hele Egipte

om die insameling en die bewaring van die sewe goeie jare se oeste te reël

sodat dit dan beskikbaar sal wees vir die sewe maer jare van ellende wat kom.

En net daar stel die farao vir Josef aan – oor sy hele paleis, en oor die hele Egipte.

In die sewe goeie jare laat Josef skure bou waarin hulle die graan stoor – soveel dat hulle later nie daarvan kon boekhou nie.

En toe kom die droogte en die hongersnood... Toe die mense vir die farao kos vra, toe stuur hy hulle na Josef toe om te doen wat hy sê. (Gen. 41:55).

Die ellende was nie net in Egipte nie, en dit is die hongersnood wat maak dat Josef weer met sy broers te doen kry...

Amper die finale toneel in sy lewensverhaal speel in Josef se regeersaal af toe sy broers kom om kos te koop (Gen. 42).

Die eerste keer sonder Benjamin buig sy 10 broers voor Josef, en hy onthou die droom oor hulle gerwe wat voor hom gebuig het. (Hulle weet nie dit is hy nie!)

Simeon moes agterbly as gyselaar sodat Benjamin die volgende keer sou saamkom.

Die tweede keer kom Benjamin saam en Josef onthaal hulle in sy huis...

Die ete is weer vir Josef baie emosioneel – veral om sy eie jonger boetie Benjamin te sien – hy kry sommer 5 keer meer kos as die res...

Steeds weet hulle nie dat dit Josef is nie, selfs toe hy hulle presies in die volgorde van hulle ouderdom laat aansit nie...

Die volgende dag beveel Josef dat sy eie silwerbeker bo in Benjamin se sak gesit moet word, en nadat hulle weg is stuur Josef sy hoofamptenaar agterna.

Die broers ontken die “diefstal” en bied aan dat die skuldige doodgemaak word en die res Josef se slawe sal wees as hulle die beker kry.

En toe kry hulle dit – by Benjamin!

O wee...

In ontsteltenis en rou skeur hulle hulle klere en almal kom terug en val voor Josef neer.

Juda pleit dat Josef sal luister en dan bied hy homself aan as slaaf in Benjamin se plek,

want hulle pa sou sterf as hy vir Benjamin ook moes verloos soos sy geliefde Josef destyds.

En toe kon Josef dit nie meer hou nie en hy stuur almal weg sodat net hy en sy broers oorbly.

Dit bring ons by die toneel wat ons aan die begin gelees het.

Hier is hulle nou voor hom soos wat hy destyds gedroom het.

Hulle wat hom so ontsettend te na gekom het is volkome in sy mag.

Die bordjies is verhang en nou kan hy hulle vergeld vir alles wat hulle hom aangedoen het en vir al die ontberinge wat daarop gevolg het.

Hy sê vir hulle hy is hulle broer Josef –

en hulle... stomgeslaan en vreesbevange kan hulle nie ŉ woord uitkry nie...

Nou kom die oordeel en die straf vir hulle sonde!

Maar dan sy onverwagse woorde – nie oor wat hulle gedoen het nie, maar oor wat God beskik het:

v.4 Kom na my toe, moenie bang wees nie...

v.5 Julle het my verkoop maar dit was God wat my voor julle uit gestuur het om nou lewens te kan red.

v.7 God het my voor julle uitgestuur om vir julle ŉ oorblyfsel in hierdie land te laat oorbly...

v. 8 Dit is nie julle wat my hierheen gestuur het nie, maar God.

v.8 Hy het my laat aanstel as die farao se raadgewer...

v.9 sê vir pa, God het my aangestel as regeerder oor die hele Egipte...

Hoe is dit moontlik dat Hy so reageer?

Ons weet nie wat in sy gemoed aangegaan het in die put nie ook nie op pad Egipte toe nie. Kon hy dalk hoop vind in die drome wat hy gehad het? (Soos ons hoop kan vind in al die beloftes wat God maak en verseker in sy Woord?)

Maar in Potifar se huis hoor ons sy uitroep dat hy nie teen God wil sondig nie...

In die tronk en voor farao maak hy seker dat hulle nie dink dit is hy nie, maar dat dit God is wat die drome se betekenis gee, en veral

die naam van sy eerste seun by die vrou wat die farao vir hom gegee het:

Manasse (Gen. 42:51) wat “vergeet” beteken.

Nie “my familie het my vergeet” of “die hoof van die skinkers het my vergeet”, of selfs “God het my vergeet” nie.

Manasse, *“want, het Josef gesê, God het my alles laat vergeet: al my swaarkry en alles wat my familie my aangedoen het.”*

Josef sê nie dit is goed dat hulle hom wou vermoor en hom toe verkoop het as slaaf nie, dit is ŉ saak van sonde tussen hulle en God.

Hy kla en kwel hom nie oor sy omstandighede nie, hy fokus op wat sy roeping is binne die omstandighede.

Hy kyk met ŉ koninkrykvisie en nie met ŉ eie self visie nie.

En hoe het hy dit reggekry – God het my laat vergeet, sê hy.

Hy kry dit reg omdat Hy op God fokus, sy gedagte gerig op die dinge wat daarbo is (by God) en nie op die dinge wat op aarde is nie, soos Paulus skryf in Kol. 3:2.

Met sy gedagtes vol van God en sy beloftes is daar nie nog plek om al die moeite en die onreg te onthou nie.

Hy laat God sy denke vernuwe, soos ons in Rom. 12:2 lees.

Hoe maak ek en jy met die onreg wat ons aangedoen word?

Bly ons soos die wêreld daaroor mor in opstand en wraakgedagtes teen hulle wat ons dit aangedoen het?

Of aanvaar ons dat God in absolute beheer oor alles is en dit toegelaat het om te gebeur?

Fokus ons op wat God wil hê ons in daardie aaklige omstandighede moet doen?

Josef het besef dat God selfs die onaanvaarbare sonde laat meewerk het om sy volk van ŉ hongerdood te red.

Waarvoor wil God die slegte in my en jou lewe “ten goede laat meewerk” soos ons in Rom. 8:28 lees?

Ons moet Josef se reaksie ter harte neem ... maar daar is baie meer – ek stel dit in kort:

Het jy agtergekom hoe die toneel van Josef en sy broers die evangelie van Christus eggo?

Josef se broers wat voor hom staan in die besef dat hy presies weet van hulle sonde wat hulle so goed weggesteek het dat niemand anders daarvan geweet het nie?

Hulle vrees om uitgelewer te wees aan hom wat totale mag oor hulle het en die volste reg om hulle vir die res van hulle lewens te straf?

Hulle verslaentheid en vrees dat hulle nie eens ŉ woord uitkry nie?

Is dit nie hoe ons voor Christus staan nie?

Alles wat ek en jy in die diepste van ons gedagtes geheim hou is vir Hom sigbaar wat regdeur ons kyk met oë wat soos vuur vlam?

Die absolute gesag en die volste reg wat Hy het om ons daarvolgens te straf en ewig te verdoem?

En, Josef wat deur sy eie mense verraai is en uitgelewer is, maar God wat hom daardeur gestuur het om baie lewens te red.

Josef wat op God se roeping fokus en nie op diegene wat hom te na gekom het nie, maar hulle juis vergewe en vir hulle verlossing bewerk..

Wat hulle nader roep met die woorde dat hulle na hom toe moet kom en nie bang moet wees nie.

Is dit nie hoe Jesus selfs nie sy wang wegdraai vir sy verraaier nie maar vir Petrus vra of Hy dan nie die lydensbeker moet drink wat die Vader vir Hom gegee het nie (Joh. 18:11)?

Is Hy dan nie deur sy Vader vooruitgestuur om die straf vir elkeen wat in Hom glo te dra, die dood te sterf en te oorwin sodat Hy daardeur baie van ons se lewens vir ewig red nie?

Is dit nie van Hom wat ons in Heb. 8:12 lees dat Hy barmhartig sal wees oor al ons ongeregtigheid en aan ons sondes en ons oortreding nooit meer sal dink nie?

En sy uitnodiging – “Kom almal wat vermoeid en belas is, en Ek sal julle rus gee. (Mat. 11:28)”

Kom na Hom toe met jou sondeskuld en jou vrese want deur geloof kry jy deel aan sy volkome verlossing en om ewige en volkome vrede met God te kan hê.

Kom na Hom toe met die seer en die onreg wat jy al moes verduur, dalk besig is om te verduur en wat sekerlik nog vir ons voorlê –

kom na Hom toe daarmee sodat Hy jou kan fokus op sy roeping vir jou binne die omstandighede en gebeure wat Hy in sy almag beskik het.

En dan – dan sal die evangelie van Christus ook sigbaar wees in jou optrede soos wat die was by Josef.

Josef se verhaal is nie net ŉ mooi storie nie,

dit is ŉ uitbeelding van die blye evangelie van Christus –

laat dit ook so met jou en my en die gemeente wees.

Amen